Trane van blydskap toe 'Elvis' ontslaan word | Netwerk24
Trane van blydskap toe 'Elvis' ontslaan word
Deur Nazley Wilschutt 04 Junie 2020 06:28
Die fisioterapeut Leana Louw staan by Ndumiso "Elvis" Mavimbela in die Tygerberg-hospitaal.
Trane van blydskap het gevloei toe 'n hy ondanks etlike terugslae en ná bykans 'n maand in die Tygerberg-hospitaal in Kaapstad uiteindelik ontslaan is.
Ndumiso "Elvis" Mavimbela (54) van Delft is op 25 April in die hospitaal opgeneem nadat hy positief vir die koronavirus getoets is. Hipertensie is ook by hom gediagnoseer terwyl hy in die hospitaal was.
"Mavimbela is die eerste pasiënt in die Tygerberg-hospitaal wat ernstige longontsteking gehad het en suksesvol van 'n ventilator gehaal en uit die waakeenheid van die Covid-19-afdeling ontslaan is," sê die hospitaal in 'n verklaring.
Mavimbela is 'n tyd gelede uit die waakeenheid ontslaan, maar toe sy toestand verswak het, is hy weer daar opgeneem en aan 'n ventilator gekoppel.
"Hy is op 15 Mei weer na die gewone afdeling vir Covid-19-pasiënte oorgeplaas en hy is op 27 Mei ontslaan."
Die personeellede wat met hom in kontak was, was baie emosioneel oor sy indrukwekkende herstel ná al die probleme wat hy gehad het."
Met sy ontslag het die gesondheidswerkers hom toegejuig toe hy uit sy rolstoel opgestaan en 'n paar treë gegee het. Die trane het geloop en hulle het hom vir sy moed en deursettingsvermoë geprys.
Alison Pieterse, hooffisioterapeut, sê die bydrae wat elke personeellid gemaak het tesame met Mavimbela se veggees en toewyding was vir hierdie ongelooflike uitkoms verantwoordelik.